text: 43-årig dræbt i frontalt sammenstød
  03 januar 2011 kl. 08.14
  En 43-årig mand er dræbt i ulykke nær Varde, hvor den ene bilist kom over i den forkerte kørebane.
  Ulykken er sket på Hjerting Landevej mellem Alslev og Toftnæs, og politiet fik alarmopkaldet klokken 06.40, oplyser Syd- og Sønderjyllands Politi.
  De to biler kørte i hver sin retning, da den ene bilist tilsyneladende kom over i den forkerte kørebane. Bilerne bragede sammen, og den 43-årige mand fra Alslev afgik ved døden.
  To andre mænd kom slemt til skade ved ulykken, og de blev begge kørt med ambulance til hospitalet i Esbjerg. De meldes uden for livsfare.
  
  Vej lukket i flere timer
  Hjerting Landevej var lukket i flere timer efter ulykken, men blev igen åbnet for trafik klokken 12.00.
  